b'\n_START_ARTICLE_\nHeikki Nikunen\n_START_PARAGRAPH_\nHeikki Mikko Kalevi Nikunen (s. 12. huhtikuuta 1939 Lahti)    on suomalainen upseeri ja kenraali evp, joka toimi Suomen ilmavoimien komentajana 1. helmikuuta 1991 \xe2\x80\x93 20. huhtikuuta 1995.\n_START_SECTION_\nHenkil\xc3\xb6historia\n_START_PARAGRAPH_\nHeikki Nikunen syntyi komisario Viljo Nikusen ja Aino Pekkasen perheeseen. H\xc3\xa4n avioitui 1963 Pirkko Irmeli Anttilan kanssa. Ylioppilaaksi Nikunen tuli vuonna 1958, filosofian maisteriksi h\xc3\xa4n valmistui 1978 Helsingin yliopistosta. Nikunen on Suomen sotatieteellisen seuran sek\xc3\xa4 Ruotsin kuninkaallisen sotatieteellisen akatemian j\xc3\xa4sen. H\xc3\xa4n on kirjoittanut useita ilmasotakirjoja. Nikunen toi ilmavoimiin tietokonepohjaiset lentosimulointimallit ja systeemianalyysitutkimukset. Nikusen komentajakautena Suomi p\xc3\xa4\xc3\xa4tti Hornet-h\xc3\xa4vitt\xc3\xa4j\xc3\xa4kaupoista. _NEWLINE_Nikusen harrastuksena on alttosaksofonin soitto. H\xc3\xa4n soittaa el\xc3\xa4kkeell\xc3\xa4 ollessaan kahdessa jazz-orkesterissa. Kerran kuussa h\xc3\xa4n esiintyy Cool Quartetissa tamperelaisessa jazz-ravintolassa, ja lis\xc3\xa4ksi h\xc3\xa4n esiintyy AdvoJazz-orkesterissa.'